Երկրորդ` եթե նայենք նախագահական ընտրությունների վերջին մի քանի ցիկլերին, ապա նախագահական այս ընտրությունները, համենայն դեպս՝ մինչև հիմա, և հուսով եմ` հանգուցալուծումը ևս այդպիսին կլինի, աչքի են ընկնում բռնության, ատելության, փոխադարձ լարվածության համեմատաբար ցածր մակարդակով: Ինչ-որ իմաստով մենք տեսնում ենք, որ և՛ իշխանությունը, և՛ այն ընդդիմությունը, որ մասնակցեց ընտրություններին, հանդես են գալիս ավելի հանդուրժողական դիրքերից: Դա ևս դրական եմ գնահատում: Իսկապես, մեր երկրին, որը գտնվում է շատ դժվար աշխարհաքաղաքական վիճակում, ներքին լարվածությունները, որը մենք տեսանք, օրինակ՝ 2008թ., 1999թ. և դրան հաջորդող շրջանում, ոչ մի օգուտ չեն տալիս: Եթե այսպես ասած` այս ընտրական դիմակայության կողմերը ձև գտնեն քաղաքակիրթ հանգուցալուծման, դա հաստատ շատ մեծ քայլ առաջ կլինի մեր երկրի համար: Իհարկե, եթե չգտնեն, կլինի քայլ հետ: Հուսով եմ՝ այդ ճանապարհը կարող են գտնել: